TARYBOS REGLAMENTAS (EB) Nr. 1223/2004
2004 m. birželio 28 d.
iš dalies keičiantis Reglamentą (EB) Nr. 1228/2003 dėl tam tikrų nuostatų taikymo Slovėnijai datos
EUROPOS SĄJUNGOS TARYBA,
atsižvelgdama į Sutartį dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą, ypač į jos 2 straipsnio 3 dalį,
atsižvelgdama į Aktą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir Sutarčių, kuriomis yra grindžiama Europos Sąjunga, pritaikomųjų pataisų, ypač į jo 57 straipsnį,
atsižvelgdama į Slovėnijos prašymą,
atsižvelgdama į Komisijos pasiūlymą,
kadangi:
(1)
2003 m. birželio 26 d. Europos Parlamento ir Tarybos reglamentu (EB) Nr. 1228/2003 dėl prieigos prie tarpvalstybinių elektros energijos mainų tinklo sąlygų (1) siekiama nustatyti sąžiningas tarpvalstybinių elektros energijos mainų taisykles. Minėtas reglamentas taikomas nuo 2004 m. liepos 1 d.
(2)
Pagal Reglamento (EB) Nr. 1228/2003 6 straipsnio 1 dalį tinklo perkrovos problemos turi būti sprendžiamos nediskriminaciniais rinka paremtais sprendimais, teikiančiais efektyvius ekonominius signalus susijusiems rinkos dalyviams ir perdavimo sistemų operatoriams.
(3)
Reglamento (EB) Nr. 1228/2003 priede išdėstytose Gairėse dėl sujungimo tinklų tarp nacionalinių sistemų turimų perdavimo pajėgumų valdymo ir paskirstymo yra pateiktos taisyklės, tiesiogiai susijusios su to reglamento 6 straipsnio 1 dalyje nurodytu bendruoju principu.
(4)
To reglamento 6 straipsnio 1 dalies ir su ja susijusių minėtų gairių nuostatų taikymui Slovėnija paprašė pereinamojo laikotarpio iki 2007 m. liepos 1 d.
(5)
Slovėnija įrodė, kad, nesuteikus pereinamojo laikotarpio, iš Austrijos importuojamos elektros energijos didesnės kainos neigiamai paveiktų tam tikras energijai imlias Slovėnijos pramonės šakas, o mažesnės pajamos, gautos iš pardavimų eksportui į Italiją, - tam tikrus elektros energijos gamintojus. Tokia situacija apsunkintų atitinkamose pramonės šakose dedamas restruktūrizavimo pastangas, kad būtų atitinkamai laikomasi elektros energijos gamybai taikomos Bendrijos acquis.
(6)
Slovėnijos pateiktos priežastys pateisina nukrypti leidžiančią nuostatą. Be to, šios nukrypti leidžiančios nuostatos reali įtaka vidaus rinkai bus labai maža dėl dviejų atitinkamų sujungimo tinklų sujungimo mažo pajėgumo ir dėl to, kad ši situacija tikriausiai nepasikeis iki 2007 m. liepos 1 d.
(7)
Ši nukrypti leidžianti nuostata turėtų apsiriboti tikrai būtinomis priemonėmis, atsižvelgiant į Slovėnijos prašymą. Todėl ji turėtų apimti tik Slovėnijos perdavimo sistemos operatoriaus paskirtą sujungimo tinklų pajėgumų dalį ir būti taikoma tik tuo atveju, jei tokie pajėgumai neviršija pusės visų turimų pajėgumų.
(8)
Todėl Reglamentas (EB) Nr. 1228/2003 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1228/2003 15 straipsnis papildomas šia pastraipa:
„Slovėnijos ir kaimyninių valstybių narių sujungimo tinklams 6 straipsnio 1 dalis bei priedo skyriaus, pavadinto „Bendrosios nuostatos“ 1-4 taisyklės taikomos nuo 2007 m. liepos 1 d. Ši pastraipa taikoma tik Slovėnijos perdavimo sistemos operatoriaus paskirtiems sujungimo tinklų pajėgumams ir tik tuo atveju, jeigu jie neviršija pusės visų turimų sujungimo tinklų pajėgumų“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. birželio 28 d.